
Švietimo ir mokslo ministerijai                      	2010-08-     Nr. 
                                                                                     Į 2010-07-30 Nr. SR-43-01-64
	
						           
dėl išvados LIETUVOS RESPUBLIKOS VYRIAUSYBĖS NUTARIMO PROJEKTUI                                       


Teisingumo ministerija, išnagrinėjusi pateiktą išvadoms gauti Lietuvos Respublikos Vyriausybės nutarimo „Dėl Meno doktorantūros nuostatų patvirtinimo“ projektą (toliau – nutarimo projektas), kuriuo tvirtinami Meno doktorantūros nuostatai (toliau – nuostatai), pritardama teisinio reguliavimo tikslui, teikia šias pastabas:

Dėl teisinio reguliavimo priemonių ir galimų pasekmių:

1. Siekiant išvengti nutarimo projekto bei 2002 m. gruodžio 31 d. Lietuvos Respublikos Vyriausybės nutarimo Nr. 2100, kuriuo buvo patvirtinti Meno aspirantūros nuostatai (toliau – Meno aspirantūros nuostatai), konkuravimo, svarstytina ar nereikėtų daryti pakeitimo pastarajame Vyriausybės nutarime, apribojant Meno aspirantūros nuostatų taikymą laike bei įtvirtinant papildomą nuostatą, jog Meno aspirantūros nuostatai taikomi asmenims, priimtiems tik iki 2010 m. rugpjūčio 31 d., nurodant vėliausią šių nuostatų galiojimo datą – 2014 m. gruodžio 31 d. Tokiu atveju tikslinga nutarimo projekto 3.5 punktą naikinti.
2. Taipogi atsižvelgiant į tai, kad neturėtų būti sudaroma tokia situacija, kai galiojančio teisės akto negalima taikyti vien dėl to, kad nėra priimti įgyvendinamieji teisės aktai, rekomenduotina nutarimo projekte taip pat įtvirtinti pasiūlymą Lietuvos mokslo tarybai iki tam tikro termino patvirtinti Meno doktorantūros vertinimo kriterijų ir tvarkos aprašą (nuostatų 8 punktas) bei Meno doktorantūros kokybės ir efektyvumo vertinimo tvarkos aprašą (nuostatų 11 punktas).

Dėl teisės technikos:

1. Remiantis Mokslo ir studijų įstatymo 48 straipsnio 6 dalimi, Meno doktorantūros nuostatus tvirtina Vyriausybė Lietuvos mokslo tarybos teikimu. Šis teikimas kartu su nutarimo projektu bei jo lydimąja medžiaga nėra pateiktas, o ir Lietuvos mokslo tarybos internetiniame tinklalapyje adresu www.lmt.lt patalpintas nuostatų projektas neatitinka pateiktojo Švietimo ir mokslo ministerijos.
2. Atsižvelgiant į Mokslo ir studijų įstatymo 46 straipsnio 3 d. nuostatas, kad doktorantūrą gali vykdyti tik universitetai arba universitetai kartu su mokslinių tyrimų institutais, neaišku, kokios institucijos turimos omenyje nutarimo projekto 3.3 punkte (trumpinimas nuostatuose taip pat nenumatytas). Jei turima omenyje universitetai, tikslinga taip ir įvardinti. Ši pastaba taip pat taikytina nuostatų 5, 8, 9, 13, 18, 23.11, 24, 35, 37 bei 49 punktams.
3. Siūlytina nutarimo projekto 3.4 punktą naikinti kaip perteklinį, kadangi Meno aspirantūros nuostatų taikymo santykis su nuostatais yra įtvirtintas nutarimo projekto 3.1 punkte.
4. Atsižvelgiant į nuostatų  2 punkte pateiktą nuorodą į trumpinimą, nuostatų 4 punkto antrojoje bei paskutiniojoje pastraipose esantis išsireiškimas „meno doktorantūra“ tikslintinas į „doktorantūra“ atitinkamu linksniu.
5. Pastebėtina, kad nuostatų 3 punkte nurodyta doktorantūros apimtis – 160 kreditų (iki 2011 m. rugsėjo 1 d.), nesutampa su nurodytąja nuostatų 19 punkte (pastarajame – 158 kreditai). Taip pat, iš nuostatų 19 punkte formuluojamos nuostatos „apimtis ne didesnė kaip“ nėra aišku, kokia yra minimali kreditų riba.
6. Nuostatų 4 punkto 3 pastraipa tikslintina taip: „Doktorantas - trečiosios universitetinių studijų <...>“.
7. Siūlytina nuostatų 3 punkte naikinti nuorodą į trumpinimą „daktaro“, kadangi toliau šis trumpinimas nevartojamas. 
8. Rekomenduotina nuostatų 8 punkte įtvirtinti konkretų terminą, per kurį Švietimo ir mokslo ministerija, gavusi dokumentus, turi juos įvertinimui pateikti Lietuvos mokslo tarybai. Be to, remiantis 1998 m. rugpjūčio 17 d. teisingumo ministro įsakymu Nr. 104 patvirtintomis Įstatymų ir kitų teisės aktų rengimo rekomendacijomis, šis punktas tikslintinas pateikiant nuorodą į Švietimo ir mokslo ministro įsakymą, kuriuo buvo patvirtinta Mokslo ir studijų institucijų mokslo (meno) darbų vertinimo metodika. Taipogi tikslintinas nurodytasis metodikos pavadinimas. Taip pat, atsižvelgiant į tai, kad šioje metodikoje nekalbama apie meninius ir mokslinius tyrimus bei suderinant su nuostatų 5 punktu, šio punkto paskutinįjį sakinį siūlytina išdėstyti taip: „Doktorantūros teisę siekiančių įgyti institucijų meno ir mokslinės veiklos lygis vertinamas remiantis <...>“.
9. Atsižvelgiant į nuostatų 8 punkte pateiktą nuorodą į trumpinimą „Komisija“, tikslintinas nuostatų 9 punktas išsireiškimą „ekspertų komisija“ pakeičiant į „Komisija“. Taip pat nėra aišku, nuo ko skaičiuojamas šiame punkte nurodytas 3 mėn. terminas.
10. Taipogi atsižvelgiant į tai, kad nuostatų 21 punkte nėra įtvirtintas reikalavimas doktorantūros teisę turinčiam universitetui prieš tvirtinant reglamentą suderinti jį su Lietuvos mokslo taryba, svarstytina, ar nuostatų 10 punkte įtvirtintas reikalavimas reglamento pakeitimus suderinti su Lietuvos mokslo taryba yra tikslingas. 
11. Nėra aišku, nuo ko skaičiuojamas nuostatų 12 punkte įtvirtintas vienerių metų terminas. 
12. Taip pat neaišku, nuo ko skaičiuojamas nuostatų 13 punkte nurodytas vienerių bei 3 metų terminai. 
13. Rekomenduotina nuostatų 15 punktą išdėstyti taip: „15. <...> turi įeiti visų šių institucijų atstovai.
14. Tikslintinas nuostatų 20 punktas, kaip perteklinę nuostatą išbraukiant „jų skyrimo tvarką numato reglamentas“, kadangi tai įtvirtinta nuostatų 23.1 papunktyje.
15. Taip pat tikslintina nuostatų 23.1-23.12 punktų numeracija, pakeičiant juos į 22.1-22.12 bei atitinkamai pernumeruojant tolimesnius punktus. Tokiu atveju tikslintini ir nutarimo projekto 3.1.1 papunktyje bei nuostatų 46 ir 49 punktuose nurodyti punktai.
16. Tikslintinas nuostatų 24 punkte vartojamas žodis „strateguoti“. 
17. Svarstytina, ar nereiktų nuostatų 29 ir 49 punktų patikslinti, nurodant, ar regioniniuose, ar visos šalies mastu leidžiamuose kultūros ir meno leidiniuose bei keliuose iš jų (viename, keliuose ar visuose) doktorantas ar eksternas privalo pateikti pagrindines tiriamosios darbo dalies idėjas.
18. Rekomenduotina nuostatų 33 punkto pirmąjį sakinį patikslinti taip: „33. Doktorantūros komitetas kūrybinei meno projekto daliai įvertinti paskiria recenzentą likus ne vėliau kaip 2 savaitėms iki gynimo“.
19. Neaišku, nuo ko skaičiuojamas nuostatų 42 punkte nurodytas 2 savaičių terminas.
20. Tikslintinas nuostatų 43 punktas, paskutinįjį žodį „anuliuojamas“ pakeičiant į „panaikinamas“.
21. Taipogi neaišku, nuo ko skaičiuojamas nuostatų 49 punkte nurodytas dvejų metų terminas.
22. Atkreiptinas dėmesys, kad raštas, kuriuo nutarimo projektas teikiamas išvadoms gauti, neatitinka Lietuvos Respublikos Vyriausybės teisėkūros taisyklių, patvirtintų 2009 m. rugsėjo 30 d. Vyriausybės nutarimu Nr. 1244, 11 punkto nuostatų. 




Teisingumo viceministras				                       Gytis Andrulionis

